ঢাকা বিশ্ববিদ্যালয়ে ভর্তি হওয়ার পর অল্প কজন সতীর্থ ও সিনিয়র ছাত্রের সঙ্গে পরিচয় হলো, যাদের পরিবার পশ্চিমবঙ্গ থেকে পূর্ববঙ্গে এসে বসবাস শুরু করেছে। তারা প্রায় সবাই পুরান ঢাকার অধিবাসী। শুনতে পেতাম ‘এক্সচেঞ্জ’ করে পুরান ঢাকায় হিন্দুর বাড়িতে বাস গড়েছে; বিনিময়ে পশ্চিমবঙ্গে নিজেদের বাড়িঘর, জোতজমি হিন্দু পরিবারকে লিখে দিয়েছে। যেহেতু দেশান্তরিত হিন্দু পরিবারের বাসা পুরান ঢাকায় ছিল, তাই পশ্চিমবঙ্গ থেকে আসা অনেক মুসলমান পরিবার পুরান ঢাকায় বসবাস করছে। সামাদ ভাইদের পরিবার বাস করছে ৪৯ ভজহরি স্ট্রিটে। সামাদ ভাইয়ের মুখে ঠিকানাটা বহুবার শুনে এটি আমার মুখস্থ হয়ে গেছে। সুযোগ পেলেই সামাদ ভাই পরিতৃপ্তির সঙ্গে এ ঠিকানা আওড়াতেন। সামাদ ভাইয়ের বর্তমান ঠিকানা বারিধারা আবাসিক এলাকায়। এ বাসায় আমি বহুবার গেছি। বাড়ি নম্বর ও রাস্তার নম্বর খুব কাছাকাছি হওয়ায় মাঝেমধ্যে বাসার ঠিকানা গুলিয়ে ফেলি। পুরান ঢাকায় সামাদ ভাইয়ের বাসায় আমি কখনো যাইনি। কিন্তু তাঁর ঠিকানা বলতে কখনো ভুল হয়নি। ৪৯ ভজহরি স্ট্রিট। ইংরেজিতেই বেশি উচ্চারিত হতো, ‘ফরটি নাইন ভজহরি স্ট্রিট’।